ชูแหนแดงกรมวิชาการเกษตร สุดยอดโปรตีนชั้นเยี่ยม เกษตรกรหันมาผลิตสร้างรายได้เพิ่ม
นายระพีภัทร์ จันทรศรีวงศ์ อธิบดีกรมวิชาการเกษตร เปิดเผยว่า กรมวิชาการเกษตรประสบความความสำเร็จในการพัฒนาพันธุ์แหนแดง ที่ให้ธาตุอาหารมากกว่าพืชตระกูลถั่ว สามารถนำมาใช้ทดแทนปุ๋ยเคมีได้ แหนแดงพันธุ์กรมวิชาการเกษตร มีลักษณะต้นใหญ่กว่าแหนแดงพันธุ์พืชเมือง ให้ผลผลิตสูงกว่าพันธุ์พื้นเมืองถึง 10 เท่า และขยายพันธุ์ได้รวดเร็วภายใน 30 วัน จะให้ผลผลิตแหนแดงถึงไร่ละ 3 ตัน สำนักงานเศรษฐกิจการเกษตรที่ 6 ได้ศึกษาการผลิตและการตลาดพืชทางเลือกทดแทนข้าวนาปรังของจังหวัดฉะเชิงเทรา มีเกษตรกรเข้าร่วมโครงการปรับเปลี่ยนพื้นที่นาปรังจำนวน 68 ราย โดยปลูกพืชทางเลือกทดแทน 7 ชนิด พบว่าหนึ่งในนั้นคือ แหนแดง เกษตรกรขายได้กิโลกรัมละ 60 มีผลตอบแทนมากที่สุด 4,624 บาทต่อไร่ต่อรอบ รองลงมาคือ แตงโม มีผลตอบแทนสุทธิ 2,368 บาทต่อไร่ต่อรุ่น น้อยที่สุดคือ ปอเทือง มีผลตอบแทนสุทธิ 367 บาทต่อไร่ต่อรุ่น ทำให้เกษตรกรหันมาสนใจผลิตแหนแดงพันธุ์ของกรมวิชาการเกษตรเป็นจำนวนมาก โดยสำนักวิจัยและพัฒนาการเกษตร เขตที่ 6 กรมวิชาการเกษตร รับนโยบายจากอธิบดีกรมวิชาการเกษตร ให้ผลิตแม่พันธุ์แหนแดงเพื่อแจกจ่ายให้เกษตรกรนำไปเลี้ยงเพิ่มปริมาณไว้ใช้ประโยชน์ในพื้นที่ตนเอง อีกทั้งสนับสนุนให้กลุ่มเกษตรกรเลี้ยงเพื่อจำหน่ายเป็นการค้า ตัวอย่างเช่น ชาวบ้านกลุ่มหนึ่งได้รวมกลุ่มเกษตรกรผู้ผลิตแหนแดงเพื่อจำหน่ายให้กับฟาร์มเลี้ยงเป็ดใช้เป็นอาหารสัตว์และขายออนไลน์ โดยจำหน่าย 800-1,000 กิโลกรัมต่อเดือน มีรายได้เฉลี่ย 16,000-20,000 บาทต่อเดือน